คือเป็นคนเป็นร้อนในบ่อยมากบางครั้งก็เกิดจากกัดปากตังเองหรือบางก็ไม่ทราบสาเหตุแล้วทุกครั้งที่เป็นร้อนในจะมีก้อนอยู่ใต้คางตรงข้างที่่่่เป็นร้อนในตลอดอยากรู้ว่าเป็นอะไรหรือป่าวคะ
สวัสดีค่ะ แผลร้อนใน (aphthous ulcer) จะมีลักษณะเป็นแผลขนาดเล็กและตื้น มีสีเหลืองหรือขาว รอบๆ แผลมีอาการบวมแดง โดยจะพบได้ที่เยื่อบุภายในช่องปาก ทั้งที่เหงือก กระพุ้งแก้ม ลิ้น เพดานอ่อน รวมถึงคอหอย แผลร้อนในจะทำให้เกิดอาการเจ็บปวด ทำให้กินอาหารและพูดลำบาก บางรายอาจมีอาการอื่นๆ ร่วมด้วย เช่น ต่อมน้ำเหลืองบริเวณคอหรือใต้คางบวมโต มีไข้ เป็นต้นดังนั้น หากลักษณะอาการเข้าได้กับแผลร้อนใน ก้อนที่เกิดขึ้นใต้คางเวลาที่เป็นร้อนใน ก็คือต่อมน้ำเหลืองที่โตขึ้นค่ะ ซึ่งหากแผลร้อนในหาย แล้วก้อนยุบลง ก็ถือว่าไม่ได้อันตรายอะไรค่ะสำหรับสาเหตุของแผลร้อนในนั้นไม่ชัดเจน โดยอาจเกิดจากพันธุกรรม เช่นหากมีคนในครอบครัวที่มักเป็นแผลร้อนใน ก็จะเป็นได้บ่อยกว่าคนที่ไม่มีประวัติการเป็นบ่อยๆ ในครอบครัวส่วนสิ่งกระตุ้นที่อาจทำให้เกิดแผลร้อนใน เช่น ความเครียด การพักผ่อนไม่พอ นอนดึก ดื่มน้ำน้อย มีประจำเดือน ทานอาหารรสจัดมากไป ท้องผูก ร่างกายกำลังเจ็บป่วยไม่สบาย หรืออาจแพ้สารเคมี เช่น ในยาสีฟัน น้ำยาบ้วนปาก เป็นต้นโดยส่วนใหญ่แผลร้อนในจะหายไปได้เองใน 1-2 สัปดาห์ โดยไม่ต้องรักษา ส่วนวิธีต่างๆ ที่จะช่วยบรรเทาอาการของแผลร้อนในและทำให้หายเร็วขึ้น เช่น การบ้วนปาก บ่อยๆ ด้วยน้ำเกลือ หลีกเลี่ยงอาหารรสจัด อาหารและเครื่องดื่มที่ร้อน ทานอาหารที่มีฤทธิ์เย็น เช่น แตงกวา ฟักเขียว หัวไชเท้า มะตูม เก๊กฮวย รากบัว ใบบัวบก เป็นต้น อาจใช้ยาทาป้ายปาก เช่น ยาไตรแอมซิโนโลน หรือยาชาเฉพาะที่สำหรับป้ายปาก เป็นต้นแต่หากแผลร้อนในมีขนาดใหญ่กว่าปกติคือมากกว่า 1 cm. และเป็นนานกว่า 2 สัปดาห์ หรือมีความเจ็บปวดรุนแรง ก็ควรไปพบแพทย์เพื่อตรวจค่ะ